School of Rugby | Boishaai oorkom George-hekkie - School of Rugby
Boishaai oorkom George-hekkie
Maklik sou dit nooit wees nie, maar die Hoër Jongenskool Paarl het in George behoorlik gesweet om die Kwaggas van Outeniqua met 21-10 te troef.
Boishaai het teen lemoentyd ‘n skamele voorsprong van 7-3 geniet. Dit was die kaptein en slot van Boishaai, Adrian Alberts, wat met 12 minute se spel oor in die wedstryd oorgebeur het om uiteindelik die Kwaggas in te breek. Kort daarna het die haker, Cullen van der Merwe, oorgedraf om die uitslag buite twyfel te plaas. Van der Merwe is die seun van die voormalige Griekwa en WP-breier, Kobus van der Merwe.
Die span van die Paarl spog steeds met ‘n onoorwonne rekord teen Suid-Afrikaanse opposisie sedert 2015. Die speler wat die grootste verskil tussen die twee spanne was, is die heelagter, Riis (stet) du Plessis.
Die Kwaggas se buitesenter, Darren Fortuin, is self ‘n speler wat vanjaar kookwater rugby opdis. Dit gaan ‘n lang jaar vir die Afrikaanse Hoërskool van Pretoria se rugbyspan wees indien die span nie vinnig sy sokkies optrek nie. Paarl Gimnasium het gister in Pretoria vir Affies met 41-21 geklop. Affies kon laas in 2012 daaring slaag om Gimmies te klop.
Die besoekers van die Paarl was teen die omdraaislag met die telling op 34-7 in hul guns reeds stewig in die saal. Hulle vleuel Stravino Jacobs het die voorsprong na slegs drie minute se spel in die tweede helfte tot 41-7 gerek. Affies het daarna durf getoon om aan hulle poging meer aansien op die telbord te gee.
Paul Roos Gimnasium se agttal het die grondslag gelê en die agterlyn het in die tweede helfte vlam gevat om SACS met 70-21 te verniel. Paul Roos se vleuel Remy Engelbrecht het ‘n driekuns aan drieë behaal. Die tuisspan het 12 drieë ingeryg. Indien sy heelagter, Kade Wolhuter, nie ‘n afdag met die skopskoen beleef het nie, kon dit nog ‘n groter pakslae gewees het. Hy het net met vyf doelskoppe geslaag.
Oakdale Landbou se regtervleuel, Trevino Gordon, het vanjaar witlynkoors. Hy het gister met twee drieë sy span tot ‘n sege van 37-34 oor HTS Drostdy op Trappespark in Worcester gehelp. Gordon het vanjaar al 12 keer die doellyn in sy span se ses wedstryde tot dusver oorgesteek.
Boland Landbou se haker, Tehan du Plessis, wat met ‘n driekuns aan die spits van sy span se gemaklike sege van 68-24 oor Brackenfell. Die buitesenter van die Hoërskool Durbanville, Juanré de Klerk, is ‘n speler wat gewis op ‘n paar unies se radar sal wees. De Klerk het nog ‘n stewige vertoning gister gelewer deur drie keer die doellyn in sy span se oorwinning van 52-6 oor DF Malan oor te steek. Stellenberg was met 70-0 heeltemal te sterk vir Strand.
In die Oos-Kaap was Grey High School ook op sy stukke en het HTS Daniël Pienaar met 71-12 afgeslag. Marlow Landbou se Wolramme het Brandwag van Uitenhage met 33-26 met die kous oor die kop huis toe gestuur.